**ΔΕΛΤΙΟ ΤΥΠΟΥ ΕΠΙΣΚΟΠΗΣ ΚΑΡΠΑΣΙΑΣ**

Η Επισκοπή Καρπασίας συνδιοργανώνει με τη Διεύθυνση Μέσης Εκπαίδευσης του Υπουργείου Παιδείας και Πολιτισμού και τη Θεολογική Σχολή Εκκλησίας Κύπρου Επιστημονικό Συνέδριο µε θέµα: «150 χρόνια από τα εγκαίνια του καθολικού της Ιεράς Μονής Αποστόλου Ανδρέα στην Καρπασία». Το Συνέδριο εντάσσεται στο πλαίσιο των εορτασμών για την επέτειο των 150 χρόνων από τα εγκαίνια του καθολικού της ιστορικής Ιεράς Μονής Αποστόλου Ανδρέα στην κατεχόμενη Καρπασία.

Το Συνέδριο θα είναι διήμερο και θα πραγματοποιηθεί την Παρασκευή 3 και το Σάββατο 4 Νοεμβρίου 2017, από τις 09:15 μέχρι τις 13:30 στην αίθουσα συνεδρίων της Θεολογικής Σχολής Εκκλησίας Κύπρου, στην οδό Ισοκράτους 7 στην Παλιά Λευκωσία, δίπλα από την Ιερά Αρχιεπισκοπή.

Σκοπός του Συνεδρίου είναι η ανάδειξη της πολυετούς ιστορίας και της πολυσχιδούς προσφοράς της Ιεράς Μονής στην ελληνική παιδεία της περιοχής και στον τόπο γενικά. Η διαχρονική τιμή που αποδίδεται προς τον Πρωτόκλητο Απόστολο του Κυρίου μας, όχι μόνο από τους χριστιανούς αλλά και από τους μουσουλμάνους κατοίκους του νησιού αποδεικνύει την μεγάλη αγάπη του λαού προς αυτόν, αλλά και τις πολλές ευεργεσίες και θαύματα που ενήργησε προς όφελός του.

Στο συνέδριο θα μιλήσουν εγνωσμένου κύρους επιστήμονες και ερευνητές από Ελλάδα και Κύπρο. Κατά την πρώτη μέρα θα γίνουν ανακοινώσεις για τη θέση του Αποστόλου Ανδρέα στην Καινή Διαθήκη και την Ιερά Παράδοση, καθώς και για την εικονογραφία του Αγίου. Τη δεύτερη μέρα τα θέματα που θα απασχολήσουν τους συνέδρους σχετίζονται με τη Βυζαντινή, Μεσαιωνική και Νεότερη ιστορία της περιοχής και της Μονής, καθώς επίσης και με πορίσματα που προκύπτουν από τις πρόσφατες ανασκαφές, αναστηλώσεις και συντηρήσεις.

 Το Συνέδριο θα παρακολουθήσουν εκπαιδευτικοί και μαθητές από τις ελεύθερες περιοχές, αλλά και από το Γυμνάσιο Ριζοκαρπάσου. Θα τιμήσουν με την παρουσία τους και θα απευθύνουν χαιρετισμό ο Μακαριώτατος Αρχιεπίσκοπος Κύπρου κ.κ. Χρυσόστομος Β΄, ο Πρόεδρος της Κυπριακής Δημοκρατίας κ. Νίκος Αναστασιάδης, ο Μητροπολίτης Πατρών κ. Χρυσόστομος, ο Οικονόμος της Μονής π. Ζαχαρίας Γεωργίου και η Κοσμήτορας της ΘΣΕΚ Καθηγήτρια κ. Βελουδία Σιδέρη-Παπαδοπούλου.